Конон је обавестио Атињане да је блокиран, па је атинска флота од 150 бродова дошла да одблокира Конона. Каликратида је оставио копнену војску и 50 бродова под заповедништвом Етеоника да наставе са блокадом Митилене, а са преосталих 120 бродова сукобио се са атинском флотом у бици код Аргинуских острва 406. п. н. е. Атињани су победили у поморској бици изгубивши 25 бродова, а Спарта је изгубила око 70 бродова. Након битке атински заповедници разматрали су шта да раде. Требало је да покупе преживеле са 25 потопљених бродова, а имали су прилику исто тако да изненаде Етеоникову флоту, која је блокирала Митилену. Одлучили су да са већином бродова покушају да изненаде и потопе Етеоникову флоту. Са мањим бројем бродова кренули су да спасавају преживеле морнаре. Ипак олуја их је спречила, па нису спасили морнаре, а и Етеоникова флота им је умакла. Касније је у Атини суђено генералима, јер су пропустили да спасу неколико хиљада морнара са потопљених бродова. Шест атинских генерала осуђено је на смрт. Конон је тада задржао заповедништво.